DA Den Europæiske Unions Tidende CE 78/936

(2004/C 78 E/0990)

SKRIFTLIG FORESPØRGSEL P-0157/04

af Catherine Guy-Quint (PSE) til Kommissionen

(22. januar 2004)

Om: Venskabsbysamarbejde med Bulgarien og Rumænien

Der henvises til bestemmelserne for 2004 vedrørende fremtiden for venskabsbysamarbejdet mellem EU-landene og kanditatlandene. Det kan rent faktisk konstateres, at venskabsbysamarbejdet med Rumænien og Bulgarien ikke er omfattet af de udvælgelsesprocedurer, der er beskrevet i indkaldelse af forslag nr. 64/03 fra Generaldirektoratet for Uddannelse og Kultur. Der er imidlertid ikke tegn på en sådan restriktion i de tekster, der er kommet ud af det interinstitutionelle arbejde forud for offentliggørelsen af udbuddet. Denne forespørgsel drejer sig således om, hvorvidt en sådan fortolkning er juridisk holdbar, og hvorvidt det politisk set er hensigtsmæssigt, at disse lande holdes ude fra fællesskabsstøtte til venskabsbyer.

Med henblik på at give EF-handlingsprogrammet til fremme af et aktivt medborgerskab i Europa det formelle retsgrundlag som krævet i den nye finansforordning fra 2002 for fællesskabsstøtte og efter forelæggelsen af Kommissionens forslag (1) og af Europa-Parlamentets betænkning A5-0368/2003 har Europa-Parlamentet den 20. november 2003 afgivet udtalelse om forslag til Rådets afgørelse. I betænkningen er der imidlertid ingen henvisninger til en eventuel restriktion for venskabsbyer i kandidatlandene, hvis tiltrædelse er fastsat til 2004. Tværtimod indeholder betænkningen følgende kommentarer: »Som led i udvidelsen af Den Europæiske Union er der i forhold til bevillingsrammen for 2003 behov for en klar forøgelse af bevillingerne til venskabsbyaftaler«.

I øvrigt er det i en politisk sammenhæng relevant at minde om nytteværdien af at støtte venskabsbyaktioner, hvilket fremmer et aktivt medborgerskab i Europa. I forbindelse med den nuværende situation med udvidelsen af området for medborgerskabet i Europa til de nye tiltrædelseslande bør anvendelsen af disse tiltag komme alle stater til gode uden nogen form for sondring. Til bevis kan nævnes det meget høje antal venskabsbyer i disse lande. Rumænien har f.eks. deltaget i mere end 231 venskabsbyaktioner med støtte fra Kommissionen siden 1990, hvilket er et noget højere gennemsnit end mange andre medlemsstater (kilde: Generaldirektoratet for Uddannelse og Kultur). Hvorfor i dette tilfælde bryde kontinuiteten i den indsats, der er gjort gennem flere år, med hensyn til knowhow, erfaringsudveksling og følgelig oprettelse af et medborgerskab i Europa, som er nødvendigt for disse lande, der opfordres til at blive medlem?

Som Viviane Reding udtrykte det under fejringen af venskabsbysamarbejdets prisuddeling »Etoiles d'or« den 14. maj 2003, ville det europæiske samarbejde (på lokalt plan) ikke være nået så langt uden en arbejdsindsats og god vilje fra de personer, der bruger tid på at oprette partnerskabsforhold med borgere og organisationer fra andre byer og kommuner i hele Europa. Tre projekter fra kandidatlandene var at finde blandt de ti prisbelønnede under denne ceremoni. Kan Kommissionen på denne baggrund oplyse, hvorfor og ud fra hvilket retsgrundlag der sondres mellem kandidatlandene hvad angår adgangsmulighederne til et tiltag, der er til gavn for alle, og hvis succes der ikke længere hersker tvivl om?

Svar afgivet på Kommissionens vegne af Viviane Reding

(13. februar 2004)

Kommissionen deler fuldt ud det ærede medlems holdning til betydningen af venskabsbysamarbejde med deltagelse af kandidatlandene, og det er på ingen måde Kommissionens hensigt at gøre forskel på kandidatlandene eller udelukke Rumænien og Bulgarien, eller Tyrkiet for den sags skyld, fra de muligheder, som det netop vedtagne EF-program til fremme af aktivt medborgerskab frembyder.

Ifølge Kommissionens forslag til afgørelse (2), som Rådet vedtog den 26. januar 2004, har kandidatlandene mulighed for at deltage i programmet, og i indkaldelsen af forslag nr. 64/03 nævnes disse lande ligeledes som mulige deltagere under forudsætning af, at der indgås aftaler om de nærmere vilkår for deltagelse.

I henhold til afgørelserne fra associeringsrådene, som opstiller de principper, betingelser og nærmere bestemmelser, der gælder for kandidatlandenes deltagelse i EF-programmerne som led i førtiltrædelsesstrategien, skal der for hvert enkelt program indgås en aftaleprotokol om de konkrete deltagelsesvilkår mellem Kommissionen og de lande, der indgiver interessetilkendegivelse. På samme måde som EF-støtten kun effektueres, hvis afgørelsen om programmet, der i henhold til den nye finansforordning alene udgør det formelle retsgrundlag, vedtages, afhænger støtten til kandidatlandene af, at der indgås aftaleprotokoller.

Samme procedure følges for alle kandidatlandene: Bulgarien, Rumænien og Tyrkiet. I medfør af tiltrædelsestraktaterne er det således, at de lande, der tiltræder EU i 2004, deltager i EF-programmerne som fuldgyldige medlemsstater.

Kommissionen er bevidst om betydningen af venskabsbyordningen for de tre kandidatlande og har derfor, allerede inden programmet er vedtaget på fællesskabsplan, taget kontakt til de pågældende landes repræsentationer for at informere dem om de gældende procedurer.

(1) KOM(2003)276.

(2) KOM(2003) 276 endelig udg.